It-Tribunal għas-Servizz Pubbliku: sentenza tas-26 ta’ Marzu 2014, CP vs Il‑Parlament, F‑8/13 , EU:F:2014:44 , punt 21 u l-ġurisprudenza ċċitata

Il-Qorti Ġenerali tal-Unjoni Ewropea: sentenza tad-9 ta’ Diċembru 2009, Il‑Kummissjoni vs Birkhoff, T‑377/08 P , EU:T:2009:485 , punt 56

Fil-kuntest tal-assigurazzjoni għall-mard, minkejja li l-persuna affiljata mal-Iskema komuni ta’ assigurazzjoni għall-mard (SKAM) tista’ leġittimament tikkunsidra li l-ispejjeż mediċi tagħha ser jiġu, fil-prinċipju, irrimborsati sal-limiti massimi previsti fl-Artikolu 72(1) tar-Regolamenti tal-Persunal, ir-rimbors ta’ ċerti spejjeż jista’ madankollu jiġi rrifjutat mill-uffiċċju responsabbli għall-ħlasijiet ikkonċernat jekk, wara opinjoni tal-eżaminatur mediku u, eventwalment, wara opinjoni tal-bord mediku, l-imsemmi uffiċċju jqis li dawn l-ispejjeż huma marbuta ma’ trattament jew servizzi li l-validità xjentifika tagħhom ma hijiex ipprovata. Fil-fatt, huwa kompletament ġustifikat li l-ispejjeż tat-trattament jew tas-servizzi, li l-utilità terapewtika jew il-kredibbiltà tagħhom bħala mezzi ta’ dijanjosi huma kkontestati xjentifikament, ma jkunux koperti mill-iSKAM, li l-finanzjament tagħha jaqa’ fuq il-membri u fuq l-istituzzjonijiet. Huwa bil-għan li jiġu evitati dibattiti bla tmiem u mingħajr soluzzjoni bejn l-esperti li l-evalwazzjonijiet imwettqa f’dan il-kuntest ġew fdati lill-awtoritajiet mediċi ta’ l-iSKAM, jiġifieri l-eżaminaturi mediċi u l-bord mediku, li hija r-responsabbiltà tagħhom li jiddeċiedu fuq il-bażi tal-letteratura xjentifika, jekk ikun il-każ wara parir ta’ speċjalisti jew ta’ esperti mediċi fis-settur ikkonċernat.

Madankollu, anki jekk l-istħarriġ tal-qorti ma huwiex estiż għall-evalwazzjonijiet speċifikament mediċi, hija għandha tiżgura li l-eżaminatur mediku jew il-bord mediku jkunu wettqu eżami konkret u ddettaljat tas-sitwazzjoni sottomessa quddiemhom, u dan iktar u iktar meta l-proċedura ma toffrix l-istess livell ta’ garanzija f’termini ta’ ekwilibriju bejn il-partijiet bħall-proċeduri previsti mill-Artikoli 73 u 78 tar-Regolamenti tal-Persunal. Barra minn hekk, hija l-amministrazzjoni li għandha tistabbilixxi li sar tali eżami. Fil-kuntest tal-eżami konkret u ddettaljat tagħhom, l-eżaminaturi mediċi, il-bord mediku u l-amministrazzjoni għandhom jiddikjaraw ruħhom abbażi tal-letteratura xjentifika u, fejn meħtieġ, wara opinjoni ta’ speċjalisti, u peress li l-eżami dwar in-natura funzjonali jew le ta’ trattament jew ta’ viżta fl-isptar huwa kwistjoni medika, huma ma jistgħux jinjoraw l-istat ta’ saħħa effettiv u komplet tal-persuna kkonċernata. Barra minn hekk, dan l-obbligu li tittieħed inkunsiderazzjoni s-sitwazzjoni personali tal-persuna affiljata mal-iSKAM huma impost mid-dmir ta’ premura, li jkopri b’mod wiesa’ l-obbligu li jsir eżami komplet u ddettaljat. F’dan ir-rigward, il-bord mediku għandu biss kompetenza konsultattiva, kif jirriżulta mill-Artikolu 41 tar-Regoli dwar l-assigurazzjoni għar-riskji ta’ mard tal-uffiċjali tal-Unjoni Ewropea. Rakkomandazzjoni tal-bord mediku ma tikkostitwixxix inkwantu tali norma applikabbli mill-amministrazzjoni u lanqas, għaldaqstant, norma li tista’ tiġi invokata kontra l-uffiċjali u l-membri tal-persunal tal-Unjoni. F’dawn iċ-ċirkustanzi, l-opinjoni tal-bord mediku ma tistax torbot eżaminatur mediku b’mod li tipprekludi lil dan tal-aħħar milli jeżamina jekk trattament speċifiku huwiex jew le “funzjonali” fil-każ ikkonċernat.

(ara l-punti 38 sa 40, 49 u 50)

Referenza:

Il-Qorti Ġenerali tal-Unjoni Ewropea: sentenza tad-9 ta’ Diċembru 2009, Il-Kummissjoni vs Birkhoff, T‑377/08 P, EU:T:2009:485, punti 32, 61 u 88

It-Tribunal għas-Servizz Pubbliku: sentenzi tat-18 ta’ Settembru 2007, Botos vs Il-Kummissjoni, F‑10/07, EU:F:2007:161, punti 63 u 64; tat-8 ta’ Lulju 2008, Birkhoff vs Il-Kummissjoni, F‑76/07, EU:F:2008:95, punt 62, u tat-28 ta’ Settembru 2011, Allen vs Il-Kummissjoni, F‑23/10, EU:F:2011:162, punt 76